ไฟแนนซ์ทูเดย์
&#8220;เพราะสังคมประเมินค่าคนที่จนรวย คนจึงสร้างเปลือกสวยไว้สวมใส่&#8221;
23 ส.ค. 2554

“เพราะสังคมประเมินค่าคนที่จนรวย คนจึงสร้างเปลือกสวยไว้สวมใส่”
โดย..ต้นกล้า
ต้องบอกตั้งแต่เนิ่นๆ ว่า ให้จับตานโยบายการจัดตั้งกองทุนความมั่งคั่งของประเทศ ที่พรรคเพื่อนาย เฮ้ยไม่ใช่ พรรคเพื่อไทยเอาไว้ให้ดี รับประกันงานนี้มีเสียววาบๆ ฟากรัฐบาลพรรคเพื่อไทยนั้นได้ศึกษาเรื่องนี้ไว้มากไม่น้อย มีอดีต รมว.คลัง กะอดีตผู้ว่าการ ธปท. ถึง 2 หน่อคอยให้คำปรึกษาชี้แนะข้อดีข้อเสียกะ พี่แดงพิชัย นริพทะพันธุ์ รมว.พลังงาน และ ธีระชัย ภูวนาถนรานุบาล รมว.คลัง ที่ยังมั่นใจใส่เกียร์เดินหน้าหาเงินตรา สร้างรายได้เข้าประเทศ




ขณะที่ฟาก ธปท.นั้น แรกเริ่มเดิมที ม.ร.ว.จัตุมงคล โสณกุล ประธานกรรมการ ธปท. ดูจะเชียร์ แต่พอเห็นแผลมะกันกับอียู “หม่อมสั่งถอยกรูด” ยิ่งเมื่อ “เฮียประ” ประสาร ไตรรัตน์วรกุล ผู้ว่าการ ธปท. บอกไส้ในให้เห็นว่า ทุนสำรองที่ไทยมีอยู่ร่วม 1.87 แสนล้านเหรียญสหรัฐนั้น ส่วนใหญ่เป็นเงินสำรองที่มาจากเงินทุนไหลเข้า น่าจะเข้าข่ายว่าเป็นทุนสำรองที่มีเจ้าหนี้มากกว่าเงินของเราจริงๆ ยิ่งต้องระวัง ทำให้หม่อมเต่าเลิกเชียร์หันมาค้านการขนเงินทุนสำรองไปลงทุนทันที
ว่าก็ว่าเถอะ งานนี้ขอชูจั๊กแร้เชียร์พี่แดงเต็มเหนี่ยว เพราะทุนสำรองที่เรามีไว้นั้นมหาศาลจริงๆ แต่ลู่ทางทำมาหากินสร้างผลตอบแทนกลับกะติ๊ดเดียว หากแบ่งมาหารายได้บ้างก็ไม่เสียหายมิใช่รึ...
ขอปรบมือให้กับ วินัย วิทวัสการเวช อธิบดีกรมธนารักษ์ ดังๆ เพราะทำงานทันการณ์ สั่งกรมธนารักษ์ยกเว้นการเก็บค่าเช่าแก่ผู้ที่เช่าที่ราชพัสดุที่ได้รับความเดือดร้อนจากอุทกภัยที่เกิดขึ้นในท้องที่ภาคเหนือ และภาคกลางสูงสุดถึง 2 ปี หากอาคารที่พักอาศัยเสียหายบางส่วน จะยกเว้นค่าเช่าให้ 1 ปี กรณีเสียหายทั้งหลัง ยกเว้นการเก็บค่าเช่าให้ 2 ปี
แค่นี้ไม่ระคายเงินนำส่งเข้าแผ่นดินปีละ 3,000 ล้านบาทแน่ๆ